ઝરદારીની મુલાકાતે પાક.માં વિવાદ સર્જયો
ભારતે ભાવતાં ભોજન પીરસ્યા પછી હળવો ધોંકો માર્યો ઃ ધી ડોન
ઇમરાન ખાને, આ મુલાકાતના સમય અંગે જ પ્રશ્ન ઉઠાવ્યો ઃ પ્રમુખ સાથે બિલાવલની પણ ટીકા કરી
(પીટીઆઈ)	ઇસ્લામાબાદ, તા. ૯
પ્રમુખ આસીફ અલી ઝરદારીની ભારતની 'અંગત' મુલાકાત, જે મૂળભૂત રીતે ધાર્મિક હેતુ માટે હતી, તે સામે પણ પાકિસ્તાનનાં માધ્યમો, અને ક્રિકેટરમાંથી રાજકારણી બની ગયેલા ઇન્સાફ પાર્ટીના વડા ઇમરાનખાને ભારે વિરોધ વંટોળ ઉઠાવ્યો છે. પાક મીડિયાએ સ્પષ્ટતઃ જણાવ્યું છે કે, પ્રમુખને ભલે રસ-મધુર ભોજન મનમોહનસિંહે આપ્યું હોય પરંતુ, તે સાથે ભારતે હાફીઝ સઈદ સહિત ત્રાસવાદ અંગે કોણીથી હળવો ધોંકો પણ મારી દીધો છે અને જણાવી દીધું છે કે જો તમારે અમારો પ્રેમ જીતવો હોય તો તમારે હજી ઘણું કરવાનું રહે છે. જ્યારે ઇમરાન ખાને તો પ્રમુખ ઝરદારી અને બિલાવલ અંગે ટીકા કરતા આ મુલાકાતના સમય અંગે જ પ્રશ્ન ઉઠાવતાં કહ્યું હતું કે જ્યારે સિયાચીનમાં ૧૩૫ સૈનિકો હિમપ્રપાત નીચે દટાઈ ગયા હોય તેના બીજા જ દિવસે તેમણે ભારત જવાની જરૃર જ શી હતી ?
પાકિસ્તાનનાં દરેક વર્તમાનપત્રોનાં પહેલાં પાને આજે પ્રમુખ ઝરદારીને મનમોહનસિંહ સાથે સસ્મિત હસ્તધૂનન કરતા ફોટોગ્રાફો પ્રસિદ્ધ કર્યા હતા. પાકિસ્તાનમાં એક દૈનિક 'ધ એક્સપ્રેસ ટ્રિબ્યુને' પાકિસ્તાન આવવા માટે ભારતમાં વડાપ્રધાન મનમોહનસિંહે સ્વીકારેલાં પ્રમુખ ઝરદારીનાં આમંત્રણ અંગે લખ્યું છે. 'જેયુડીના પડછાયા નીચે સિંહે પાકિસ્તાનનું આમંત્રણ સ્વીકાર્યું.' જ્યારે ધ ડોને જણાવ્યં હતું કે પ્રમુખે વડાપ્રધાન મનમોહનસિંહે આપેલું રસ-મધુર ભોજન અજમેરની દરગાહનાં દર્શન કરતાં પહેલાં લીધું હતું. પરંતુ તેમની ભારતની યાત્રા તો યજમાને આપેલા હળવા કોણીના ધોંકા સાથે સમેટાઈ હતી. ધ એક્સપ્રેસ ટ્રિબ્યુને તો સ્પષ્ટતઃ કહ્યું છે કે ૨૦૦૮ના મુંબઈ હુમલાઓ કરનારા ઉપર કાર્યવાહી કરવા નવી દિલ્હીએ કરેલી માગણીને જમાત-ઉદ્-દાવા હાફીઝ સઈદ અંગેનો સીધો જ સંદર્ભ છે.
પાકિસ્તાનમાં સત્તા પ્રાપ્ત કરવા મથી રહેલા ઇમરાનખાને પ્રમુખ ઝરદારી અને તેમના ૨૩ વર્ષના પુત્ર બિલાવલ બંને ઉપર પ્રહારો કરતાં કહ્યું હતું કે રાષ્ટ્રની પડખે કેમ ઊભા રહેવાય તે બેમાંથી એકે જાણતા નથી. બિલાવલને તો પાકિસ્તાનની જનતા કેટલી મુશ્કેલીઓ અનુભવી રહી છે તેનો ખ્યાલ જ નથી. તે ઊર્દૂ પણ બરોબર બોલી શકતો નથી.
આ સાથે ભુટ્ટો અને શરીફ કુટુંબોના મૂળમાં કુઠારાઘાત કરતાં ઇમરાન ખાને કહ્યું હતું કે હવે જનતાએ લાંબા સમયથી સત્તા પર રહેલાં કુટુમ્બોમાંથી નેતાઓને ચૂંટવાને બદલે સામાન્ય કુટુમ્બોમાંથી આવનારાઓને જ ચૂંટી કાઢવા જોઈએ. તેણે વધુ ઉગ્ર પ્રહારો કરતાં કહ્યું હતું કે પાકિસ્તાનના સૈનિકો જ્યારે ૮૦ ફીટના બરફના થરમાં દટાઈ ગયા હોય ત્યારે તેના બીજે જ દિવસે તેઓએ (આસીફ અલી ઝરદારી અને બિલાવલે) ભારત જવાની જરૃર શી હતી ? ઇમરાન ખાને વધુમાં કહ્યું હતું કે જો તેમનો પક્ષ સત્તા પર આવશે તો વિકાસ માટે ટર્કીશ મોડેલને અનુસરશે.